## Ministru kabineta noteikumu projekta „Grozījumi Ministru kabineta 2008. gada 25. marta noteikumos Nr. 201 „Noteikumi par atpūtas kuģu drošību”” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Jūrlietu pārvaldes un jūras drošības likuma 11. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ministru kabineta noteikumu projekts „Grozījumi Ministru kabineta 2008. gada 25. marta noteikumos Nr. 201 „Noteikumi par atpūtas kuģu drošību”(turpmāk–Projekts) izstrādāts atbilstoši Jūrlietu pārvaldes un jūras drošības likuma 11. panta ceturtajā daļā ietvertajam deleģējumam.Drošības prasības Latvijas Kuģu reģistrā reģistrētiem un reģistrējamiem atpūtas kuģiem nosaka Ministru kabineta 2008. gada 25. marta noteikumi Nr. 201 „Noteikumi par atpūtas kuģu drošību” (turpmāk– Noteikumi). 2016. gada 5. februārī stājās spēkā Ministru kabineta noteikumi Nr. 27 "Noteikumi par atpūtas kuģu un ūdens motociklu būvniecību, atbilstības novērtēšanu un piedāvāšanu tirgū" (turpmāk–Noteikumi Nr. 27). Ar Noteikumiem Nr. 27 tika atzīti par spēku zaudējušiem Ministru kabineta 2005. gada 30. augusta noteikumi Nr. 647 „Noteikumi par atpūtas kuģu būvniecību, atbilstības novērtēšanu un piedāvāšanu tirgū” (turpmāk–Noteikumi Nr. 647). Tā kā Noteikumos ir ietvertas atsauces uz Noteikumu Nr. 647 prasībām, nepieciešams precizēt Noteikumu normas atbilstoši Noteikumiem Nr. 27, kā arī precizēt Noteikumus, lai novērstu nepilnības, kas konstatētas, praksē piemērojot atsevišķas Noteikumu tiesību normas (projekta 17., 19. un 21. punkts).Ar Projektu tiek svītrots Noteikumu 10. punkts, kurā ietverti pārejas perioda noteikumi pašbūvētiem, savām vajadzībām būvētiem atpūtas kuģiem. 2016. gada 30. janvārī stājās spēkā Ministru kabineta noteikumi Nr. 30 “Kuģu radio un navigācijas aprīkojuma izmantošanas un apkalpošanas noteikumi”, kas nosaka prasības kuģu radio un navigācijas aprīkojuma izmantošanai un apkalpošanai uz visiem Latvijas Kuģu reģistrā reģistrētajiem kuģiem. Līdz ar to Projektā (20. punkts) svītrota Noteikumu 10. nodaļa “Radioaprīkojums un navigācijas aprīkojums”. Projektā precizēts Noteikumu 17., 18., 19. un 20. punkts atbilstoši Noteikumiem Nr. 27. Kuģošanas drošības pastiprināšanas nolūkos Projekta 16. punktā tiek precizēts Noteikumu 171. punkts, papildinot to ar prasību attiecībā uz brīvu pieeju glābšanas plostiem. Atbilstoši 2016. gada 9. februāra Ministru kabineta noteikumu Nr. 92 “Noteikumi par kuģošanas līdzekļu satiksmi iekšējos ūdeņos” 17. punkta prasībām Projektā precizēts Noteikumu 196. punkts, nosakot, ka kuģi aprīko ar glābšanas vestēm katrai personai, kura atrodas uz kuģa, un precizējot prasības attiecībā uz glābšanas vestēm, kas paredzētas bērniem, vienlaikus svītrojot Noteikumu 198. punktu. Administratīvā sloga mazināšanas nolūkos Projekts papildina Noteikumu 3. pielikumu ar piezīmi, paredzot iespēju izmantot alternatīvu gaismas signalizēšanas ierīci sarkanas rokas signāllāpas vietā. Projektā ir precizētas tiešās atsauces uz standartiem, atbilstoši faktiskajai situācijai ir precizēti standartu nosaukumi un to gadi.Satiksmes ministrija nākamajos Noteikumu grozījumos vai sagatavojot jaunu noteikumu projektu aizstās tiešās atsauces ar netiešajām atsaucēm (piemērojamiem standartiem) atbilstoši Ministru kabineta 2016. gada 21. septembra rīkojumā Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu”” 3.punktā noteiktajam. |
| 3. | Projekta izstrādē iesaistītās institūcijas | Satiksmes ministrija un VAS „Latvijas Jūras administrācija”.  |
| 4. | Cita informācija | Noteikumos minēto obligāti piemērojamo Latvijas nacionālo standartu (LVS EN ISO 9094:2003, LVS EN ISO 10240:2005/A1:2015, LVS EN ISO 12217:1:2016, LVS EN ISO 12217-2:2016, LVS EN ISO 12217-3:2016) oriģinālversijas Satiksmes ministrija lūgs izsniegt SIA “Standartizācijas, akreditācijas un metroloģijas centrs” Standartizācijas birojam un to tulkošanu latviešu valodā nodrošinās Valsts valodas centrs līdz 2017. gada ceturtajam ceturksnim, pamatojoties uz Satiksmes ministrijas iesniegto ceturkšņa tulkojuma pieprasījumu, jo Satiksmes ministrijai attiecīga finansējuma avota standartu tulkošanai nav un nav bijis iepriekš.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā reģistrētu atpūtas kuģu īpašnieki (pašreiz Latvijas Kuģu reģistrā reģistrēti 578 atpūtas kuģi). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar  |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav  |
|  |  |  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Satiksmes ministrija informēja sabiedrību saistībā ar Projekta izstrādi, ievietojot tīmekļa vietnē paziņojumu par līdzdalības procesu.  |
| 2. | Sabiedrības līdzdalība projekta izstrādē  | Projekta izstrādes procesā kā sabiedrības līdzdalības veids tika izmantots paziņojums tīmekļa vietnē par līdzdalības procesu. |
| 3. | Sabiedrības līdzdalības rezultāti  | Par Projektu tika saņemti priekšlikumi attiecībā uz prasībām glābšanas vestēm, kas tika ņemti vērā, izsakot Noteikumu 196. punktu jaunā redakcijā (Projekta 17. punkts).  |
| 4. | Cita informācija | Projekta izstrādē daļēji ņemti vērā nozares nevalstiskās organizācijas - Latvijas Zēģelētāju savienības (LZS) izteiktie priekšlikumi, grozot Noteikumu 171., 196. un 299. punktu. Sagatavotais Projekts 2016. gada 7. septembrī atkārtoti tika nosūtīts LZS viedokļa sniegšanai līdz 15. septembrim. Priekšlikumi vai iebildumi par sagatavoto Projektu netika saņemti. |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās VAS “Latvijas Jūras administrācija”. |
| 2. | Projekta izpildes ietekme uz pārvaldes funkcijām institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

*Anotācijas III, IV, V sadaļa – projekts šīs jomas neskar.*

Satiksmes ministrs U. Augulis

Vīza: valsts sekretārs K. Ozoliņš

27.01.2017. 11.30

835

A. Ošs,

67062166, arturs.ošs@lja.lv

G. Ķezbers,

67062119, gints.kezbers@lja.lv

V.Putāne,

67062108, vija.putane@lja.lv